Likumprojekts

**Grozījumi likumā “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību”**

Izdarīt likumā “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” (Latvijas Vēstnesis, 2020, 57.B, 67.B nr.) šādus grozījumus:

1. Papildināt likumu ar 16.1 pantu šādā redakcijā:

“(1) Ja ceļotājam ir noslēgts līgums par kompleksu tūrisma pakalpojumu un kāda no pusēm ir vienpusēji izbeigusi līgumu ārkārtējās situācijas izsludināšanas Latvijas Republikā vai nepārvaramas varas apstākļu dēļ ceļojuma galamērķī sakarā ar Covid-19 izplatību, tūrisma operators, ja tam ir izsniegta speciālā atļauja (licence) un spēkā esošs nodrošinājums, ir tiesīgs ceļotājam naudas atmaksas vietā noformēt apliecinājumu par neizmantotā ceļojuma vērtību, kuru ceļotājs var izmantot cita ceļojuma iegādei pie konkrētā tūrisma operatora par to summu, kuru ceļotājs ir samaksājis tūrisma operatoram.

(2) Apliecinājums jāizsniedz atbilstoši šādiem nosacījumiem:

1. Tajā sniedz informāciju par tās izsniedzēju, turētāju, izsniegšanas datumu, naudas summu un izmantošanas termiņu;
2. Apliecinājumam jābūt izmantojamam periodā līdz 18 mēnešiem no likuma spēkā stāšanās brīža;
3. Par apliecinājuma noformēšanu nedrīkst iekasēt jebkādu maksu;
4. Apliecinājumā jābūt norādītam, ka tas izsniegts saistībā ar Covid-19 izplatības radītajiem apstākļiem.

(3) Tūrisma operators un ceļotājs ir tiesīgi savstarpēji vienoties par citu alternatīvu risinājumu apliecinājumam.

(4) Ja ceļotājs apliecinājuma izmantošanas norādītajā termiņā neizmanto apliecinājumā norādīto summu cita ceļojuma iegādei, tad tūrisma operatoram ir jāveic ceļotājam samaksātās naudas atmaksa ne vēlāk kā 14 dienu laikā pēc apliecinājumā norādītā naudas summas izmantošanas termiņa beigām.

(5) Tūrisma operatoram jāveic apliecinājumu uzskaiti, norādot vismaz tā turētāju, izsniegšanas datumu, vērtību un tā derīguma termiņu. Informācija par izdotajiem apliecinājumiem ir jāiesniedz Patērētāju tiesību aizsardzības centrā reizi ceturksnī kopā ar ceturkšņa atskaitēm.

(6) Tūrisma operatora nodrošinājums (apdrošinātāja izsniegta apdrošināšanas polise vai kredītiestādes izsniegta garantija) attiecas arī uz ceļotājiem izsniegtajiem apliecinājumiem.

(7) Nodrošinājuma apmērs tūrisma operatoram ir vismaz ceļotāju iemaksāto naudas summu apmērā, bet ne mazāks kā 15 000 *euro*, ja tūrisma pakalpojumus sniedz ārpus Latvijas Republikas, Igaunijas Republikas un Lietuvas Republikas teritorijas, vai 5 000 *euro*, ja tūrisma pakalpojumus sniedz tikai Latvijas Republikas, Igaunijas Republikas un Lietuvas Republikas teritorijā, vai 3 000 *euro*, ja tūrisma pakalpojumus sniedz tikai Latvijas Republikas teritorijā.

2. Likums stājas spēkā nākamajā dienā pēc tā izsludināšanas.

Ministru prezidents [Arturs Krišjānis Kariņš](https://www.mk.gov.lv/lv/amatpersonas/arturs-krisjanis-karins)

Ekonomikas ministrs Jānis Vitenbergs

Iesniedzējs:

Ekonomikas ministrs Jānis Vitenbergs

Vīza:

valsts sekretāra p.i. Edmunds Valantis